
Uznesenie Okresný súd Prievidza v právnej veci starostlivosti o maloletú A. B., nar. X.X. XXXX, zast. Úradom práce, sociálnych vecí a rodiny Prievidza, dieťa rodičov- matka: C. B., nar. XX.XX. XXXX, bytom D., C. E. X/ XX, otca: C. B., nar. XX.XX. XXXX, bytom D., F. C. E. X/XX, o nariadenie neodkladného opatrenia, takto rozhodol: I. N a r i a ď u j e, aby maloletá A. B., nar. X.X. XXXX, trvale bytom D., F. C. E. X/XX bola naďalej o d o v z d a n á do starostlivosti Centra pre deti a rodiny G. H. I. I. D., J. K. E. XXX/X, D. L., F. D. E. XXX/X, a to najviac do 6 mesiacov od prevzatia maloletej na základe tohto neodkladného opatrenia. II.
Výkon rozhodnutia
nenariaďuje. odôvodnenie:
1/ Okresný súd Prievidza uznesením sp. zn. 15P 37/2025 - 28 zo dňa 31.3.2025 začal konanie o nariadenie neodkladného opatrenia vo veci starostlivosti o maloletú A. na základe podnetu Úradu práce, sociálnych vecí a rodiny Prievidza z 28.3. 2025. Úrad vo svoje správe uvádza, že dňa 03.01.2025 sa na úrad spontánne dostavili rodičia maloletej C., nar. XX.XX.XXXX a C., nar. XX.XX.XXXX B. spolu s maloletou A.. Rodičia maloletej poukázali na nerešpektujúce správanie maloletej v prirodzenom rodinnom prostredí, čoho príčinou podľa ich vyjadrenia bolo nevhodné priateľstvo nadviazané medzi maloletou a pánom M. a maloletá A. poukázala na narušený vzťah s rodičmi, na základe čoho sa odmietla vrátiť do ich domácnosti. Záznamy zo stretnutia s rodinou Vám zaslali v prílohe. Vzhľadom k tomu, že maloletá A. sa odmietala vrátiť do domácnosti, úrad na základe dohody s rodičmi vydal pre maloletú Odporúčanie na vykonávanie opatrení pobytovou formou pre Centrum pre deti a rodiny G. H. I. I. N. D., F. J. K. XXX/X, D. L., F. D. XXX/X ( ďalej len „ CDR L.“), kde bola dňa 03.01.2025 umiestnená. Orgán sociálnoprávnej ochrany detí a sociálnej kurately dňa 09.01.2025 odstúpil oznámenie maloletej A. o fyzických útokoch rodičov na jej osobu orgánom činným v trestnom konaní. Doposiaľ nebolo úradu oznámené, v akom štádiu je prešetrovanie zo strany polície odstúpeného oznámenia. Po umiestnení maloletej v CDR L. sa dňa 10.01.2025 zrealizovalo spoločné stretnutie pracovníkov CDR L. s rodičmi maloletej a maloletou, počas ktorého boli dohodnuté úlohy tak, aby sa hlavne zastabilizovala situácia u maloletej. Následne boli intervencie s maloletou vykonané v zariadení v dňoch 27.01.2025, 05.02.2025 a 28.02.2025. Dňa 10.01.2025 bola maloletá okrem iného informovaná, že úrad informácie, ktoré oznámili rodičia ako aj ona sama, boli odstúpené orgánom činným v trestnom konaní a taktiež skutočnosť, že rodičia majú záujem podať na okresný súd návrh na zákaz styku s J. M.. Po uvedenej informácii sa maloletá rozplakala a k rodinnej situácii sa vyjadrila, že aktuálne nemá záujem o žiadny kontakt s príbuznými a v zariadení sa chce dať psychicky dokopy. Rodičia maloletej podali na Okresný súd Prievidza návrh na zákaz osobného, písomného a telefonického styku maloletej s pánom J. M.. Konanie je na okresnom súde vedené pod č. 15P/4/2025. K predmetnému konaniu úrad zisťoval dňa 27.01.2025 aj názor maloletej A.. Maloletá uviedla, že návrh rodičov jej nedáva
zmyslel, pretože nič zlé neurobila a J. je jediná osoba, ktorej dôveruje a pomáhal jej. Ďalej uviedla, že v CDR L. je jej lepšie ako doma, v zariadení lepšie spí a prestala chudnúť. Počas osobnej návštevy maloletej v O. L. dňa 05.02.2025 bolo okrem iného zistené, že maloletá naďalej nie je v kontakte s rodinou, pretože v rodine sa cítila nepochopená, neprijatá. Maloletá počas rozhovoru dňa 28.02.2025 uviedla, že v zariadení sa má dobre a že v prípade, ak by mala prerušiť pobyt v CDR L., porozmýšľala by, či by išla k tete D.. Počas každej návštevy v CDR L. bol vykonávaný aj pohovor so sociálnymi pracovníkmi, ktorí počas prvých stretnutí uvádzali, že maloletá ich pokyny rešpektuje, odmieta kontakt s príbuznými a pokúsila sa kontaktovať aj pána M.. Ďalej uviedli, že maloletej A. je v zariadení poskytované sociálne poradenstvo, zabezpečili jej aj intervencie u klinickej psychologičky D. P. a pedopsychiatričky C. Q.. Rodičia, hlavne matka, sa na maloletú v zariadení skoro denne informujú. Informácie k situácii zasielali aj v správach, ktoré zasielali v prílohe. Úrad spolupracuje aj s rodičmi maloletej A.. Rodičia sa vyjadrovali, že vzťahy medzi maloletou a nimi sa zhoršili po tom, čo spoznala pána M.. Vzhľadom k tomu, aby si maloletá uvedomila „nezdravý vzťah“ a aby sa ich vzájomné vzťahy zlepšili, prejavili záujem o sprostredkovanie dobrovoľného pobytu maloletej v zariadení. Ďalej uviedli, že maloletej zabezpečili individuálne vzdelávanie, nakoľko je A. študentkou 2. ročníka Strednej odbornej školy v R. a majú záujem, aby štúdium ukončila. Úrad prostredníctvom vykonávaných opatrení sociálnoprávnej ochrany detí a sociálnej kurately prešetril pomery v domácnosti u maloletej A., pri ktorých zistil, že rodičia maloletej a jej sestra H. B., nar. XX.XX.XXXX bývajú v trojizbovom byte, ktorý majú v osobnom vlastníctve. Byt je vybavený moderným typom nábytku, je udržiavaný v poriadku a čistote a deti v interiéri majú dobré podmienky pre upokojovanie svojich potrieb. Obaja rodičia sú zamestnaní, ich finančná gramotnosť je dobrá. Maloletá A. je podľa rodičov v remisii, trpí reumou, inak je zdravá. Vo voľnom čase sa venovala aktívne hre na gitaru. Úrad požiadal o súčinnosť a zaslanie správ participujúce subjekty Mesto Prievidza, ošetrujúcu lekárku MUDr. N. M., Základnú školu s materskou školou, C. N. D. a Strednú odbornú školu v R.. Dňa 25.03. 2025 úrad telefonicky skontaktoval CDR L. za účelom zistenia, ku komu z príbuzných prejavila maloletá záujem ísť do domácnosti, nakoľko po uplynutí 90 dní, kedy sa maloletá nachádza v zariadení na základe vydaného odporúčania úradom, je potrebné prerušiť pobyt maloletej. Sociálny pracovník uviedol, že správanie maloletej A. sa mení, odmieta ísť po ukončení dobrovoľného pobytu mimo zariadenia. Psychológ zariadenia uviedol, že u maloletej pracuje na úzkosti. Maloletá sa odmieta vrátiť do domácnosti príbuzných a už aj tety, pretože ju podľa vyjadrenia maloletej majú všetci ohovárať a odmietať. Úrad požiadal zariadenie o vypracovanie správy, ktorá bola úradu doručená dňa 28.03.2025 a ktorú súdu zasielajú. CDR L. vykonáva pre maloletú A. opatrenia sociálnoprávnej ochrany detí a sociálnej kurately pobytovou formou na základe Dohody o vykonávaní opatrení SPODaSK medzi CDR L. s rodičmi maloletej na základe Odporúčania orgánu sociálnoprávnej ochrany detí a sociálnej kurately. Pobyt dieťaťa v zariadení na základne odporúčania orgánu sociálnoprávnej ochrany detí a sociálnej kurately môže byť predĺžený najviac na 90 po sebe nasledujúcich dní. Celková dĺžka pobytu dieťaťa v centre nesmie presiahnuť 6 mesiacov v priebehu 12 po sebe nasledujúcich mesiacov. Nakoľko doposiaľ nebolo ukončené vyšetrovanie v súvislosti s podozrením na týranie blízkej a zverenej osoby vo veci maloletej A., ktorá poukázala, že rodičia ju mali fyzicky trestať, ako aj vzhľadom na skutočnosť, že dňa 01.04.2025 uplynie lehota pobytu maloletej na základe dohody a maloletá A. sa nemôže vrátiť do domácnosti rodičov a zároveň odmieta ísť k iným príbuzným, je jej zdravý fyzický, psychický a sociálny vývin ohrozený. 2/ Úrad pripojil k návrhu okrem iných správ aj správu Strednej odbornej školy R. z 22.1. 2025, v ktorej sa konštatuje, že maloletá je žiačkou X.S. triedy v štvorročnom študijnom odbore obchodná akadémia – bilingválne štúdium. Je tichá a introvertná žiačka, nemá veľa kamarátov, nemá konflikty. V škole sa učí dobre, dochádzka do školy je bezproblémová. Zmena v jej správaní bola spozorovaná približne v novembri, začala a byť nesústredená, čo spôsobilo mierne zhoršenie jej prospechu. V decembri jej bolo udelené aj výchovné opatrenie – pokarhanie učiteľkou, pretože bola prichytená pri fajčení. Matka sa o správanie a prospech dcéry v škole pravidelne zaujíma. 3/ Zo správy Centra pre deti a rodiny G. H. D. z 25.3. 2025 vyplýva nasledovné: Maloletá nastúpila do G., n.o., Centra pre deti a rodiny dňa 03.01.2025 na základe Dohody o vykonávaní opatrení SPODaSK pre dieťa v Centre pre deti a rodiny G., H. medzi Centrom a rodičmi maloletého dieťaťa na základe Odporúčania ÚPSVaR oddelenia SPODaSK Prievidza, ktoré bolo opakovane predĺžené na obdobie od 03.03.2025 do 01.04.2025.
Správanie maloletej A. sa od poslednej správy zaslanej dňa 25.02.2025 vykazuje postupné zmeny. Vo verbálnom prejave maloletej, vychovávatelia postrehli časté používanie vulgarizmov. Následne sme spozorovali, že v prítomnosti výrazne mladších detí -(3-6 rokov) má A. tendenciu správať sa dominantne a agresívne - vyvyšuje sa nad nimi, kričí na nich, vulgárne im nadáva a verbálne sa im vyhráža fyzickým násilím (napr. „otrieskam ti hrniec o hlavu“). Zároveň od nich vyžaduje bezpodmienečnú poslušnosť. Pri konfrontácii s dospelou osobou sa u A. prejavuje obranná reakcia v podobe poukazovania na chyby druhých osôb, pričom však dokáže svoje správanie spätne reflektovať a ospravedlniť sa. V oblasti rodinných vzťahov sa prejavuje výrazné odmietanie kontaktu s rodičmi. Počas individuálnych poradenských intervencií so sociálnym pracovníkom sa o matke vyjadruje výlučne negatívne, pričom o otcovi nehovorí vôbec. Po ukončení dohody sa maloletá odmieta vrátiť do ich spoločnej domácnosti ako aj do domácnosti starých rodičov či pani D., sestry pani B.. Maloletá je naďalej vzdelávaná podľa individuálneho plánu na SOS v R.. Ďalej bolo poukázané na psychologickú starostlivosť a diagnostiku s tým, že maloletá t.č. odmieta kontakt s rodinou, súhlasila s poradenským kontraktom a intenzitou poradenských stretnutí 4x za mesiac a je ochotná pracovať na sebe, hlavným cieľom poradenstva je identifikácia úzkosti a osvojenie techník na zvládanie úzkosti, zlepšenie soc. pozitívnych vzorcov správania, rozvíjanie komunikačných zručností a sebahodnotenia. Zo záveru správy vyplýva, že je potrebné riešiť ďalšie kroky v jej záujme. Maloletá odmieta návrat do prirodzeného rodinného prostredia, pričom zotrvanie v centre je v súčasnej situácii nevyhnutné na stabilizáciu jej emočného prežívania a celkového psychosociálneho fungovania. Pokračovanie pobytu v zariadení považuje centrum za kľúčové pre zabezpečenie jej zdravého bio-psycho-sociálneho vývinu a ďalšie poskytovanie primeranej odbornej podpory. 4/ Rodičia maloletej s nariadením neodkladného opatrenia nesúhlasia, robia všetko pre to, aby dcére vyhoveli a ona stále trvá na tom, aby sa záležitosť riešila súdne. Snažia sa spolupracovať s O. L., vždy všetko riešia čo A. potrebuje a napíše. A. má blízku rodinu a má kam ísť, bývanie jej ponúkajú aj starí rodičia. Nie je správne, aby si určovala podmienky a všetko sa robilo podľa toho čo si ona zažiada. Je predčasné ukladať výchovné opatrenie, pričom priebežné vyšetrovanie preukazuje, že obvinenie nebude potvrdené. Poškodilo to ich dobré meno, pričom sú ochotní akceptovať jej názory. Sú ochotní pracovať na vzťahu s dcérou aj ambulantnou formou. Vyňatie z rodiny malo za následok ochladnutie vzťahov, návrat do rodiny pomôže k náprave rodinných vzťahov. Taktiež sú ochotní pristúpiť na psychoterapiu. Žiadajú vypočuť aj samotnú A., aby sa vyjadrila ako sa cíti a tiež vypočuť starých rodičov z matkinej strany. 5/Podľa § 367 odst. 1 CMP neodkladným opatrením môže súd nariadiť, aby ten, kto má maloletého pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. Podľa § 367 odst. 2 CMP ak súd neodkladným opatrením nariadiť odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. Podľa § 367 odst. 4 CMP uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo je vyhotovené Podľa § 2 ods. 1 CMP v spojitosti s § 325 ods. 1 CSP neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 6/ Neodkladné opatrenie možno nariadiť, ak je potrebné bezodkladne upraviť pomery účastníkov. Zmyslom neodkladného opatrenia je nielen zabezpečenie spravodlivej ochrany práv a oprávnených záujmov účastníkov, ale aj rýchle a pružné riešenie takej situácie, keď je treba okamžitý zásah súdu. Neodkladné opatrenie slúži najmä k tomu, aby sa dočasne upravili pomery účastníkov, ak je to potrebné, alebo ak je obava, že by výkon súdneho rozhodnutia bol ohrozený. Zvyčajne sa nimi upravujú pomery účastníkov do doby, než súd vydá vo veci konečné rozhodnutie. Pred jeho nariadením súd nemusí zisťovať všetky skutočnosti, ktoré sú potrebné na vydanie konečného rozhodnutia vo veci samej. Je však nutné, aby boli osvedčené aspoň základné skutočnosti potrebné pre záver o pravdepodobnosti nároku, ktorému sa má poskytnúť predbežná ochrana, ako i odôvodnenie nebezpečenstva bezprostrednej hroziacej ujmy. Pre nariadenie neodkladného opatrenia je postačujúce, pokiaľ sú okolnosti, z ktorých sa vyvodzuje opodstatnenosť na toto dočasné opatrenie, aspoň osvedčené. Miera osvedčenia sa riadi danou situáciou, najmä naliehavosťou jej riešenia. Záujem maloletého je jedným z predpokladov, na základe ktorých môže súd nariadiť neodkladné opatrenie.
7/ Vychádzajúc zo skutkových zistení v predmetnej veci a citovaných ustanovení zákona dospel súd k záveru, že podnet kolízneho opatrovníka na nariadenie neodkladného opatrenia, ktorým navrhuje naďalej ponechať maloletú A. v zariadení, kde sa nachádzala doteraz za dôvodný, a preto mu vyhovel. V konaní je preukázané, že maloletá naďalej odmieta návrat do prirodzeného rodinného prostredia, subjektívne sa cíti byť doma ohrozovaná, predovšetkým po psychickej stránke, vyčíta rodičom ich postoj k J. M., s ktorým nemá taký vzťah ako ju obviňujú rodičia. Zo správy z psychologickej starostlivosti a diagnostiky z 25.3. 2025 vyplýva, že maloletá naďalej potrebuje pokračovať v poradenstve, potrebuje odborné vedenie pri identifikácii úzkosti a osvojení techník na zvládanie úzkosti, zlepšení sociálnych pozitívnych vzorcov správania a rozvíjanie komunikačných zručností a sebahodnotenia. V O. G. H. je maloletej poskytovaná odborná pomoc, aktuálne sa javí nevyhnutne stabilizovať jej emočné prežívanie, čo za aktuálnej situácie je podľa názoru súdu možné len pokračovaním pobytu v zariadení. Prepustenie dieťaťa do domáceho prostredia rodičom, resp. ostatným príbuzným, čo maloletá odmieta, by mohlo viesť k narušeniu zdravého bio-psycho-sociálneho vývinu maloletej. Aj keď rodičia prezentujú, že zabezpečia odbornú pomoc maloletej ambulantnou formou, javí sa vzhľadom na jej aktuálny postoj k rodičom, že je nevyhnutné najskôr odborne pracovať na znovuobnovení pozitívneho nadstavenia maloletej k rodičom a naopak. Vzhľadom na uvedené súd neodkladným opatrením, keďže videl potrebu okamžitej neodkladnej úpravy, rozhodol o opätovnom odovzdaní maloletej do starostlivosti centra. 8/ Súd zároveň vymedzil časovo trvanie neodkladného opatrenia najviac na dobu 6 mesiacov, pričom zároveň začína aj konanie vo veci samej, zároveň bude sledovať plnenie účelu neodkladného opatrenia a nasledujúceho výchovného opatrenia. 9/ Súd konštatuje, že začne konanie ex offo na základe uvedeného podnetu a nariadeného neodkladného opatrenia konanie vo veci samej, a to nariadenie výchovného opatrenia zameranom na zabezpečenie odbornej pomoci maloletej, resp. aj rodičom maloletej. 10/ Vzhľadom k tomu, že maloletá sa aktuálne nachádza v centre, nie je potrebné, aby súd inicioval nariadenie výkonu súdneho rozhodnutia. Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia na Krajský súd v Žiline. Odvolanie sa podáva na Okresný súd Prievidza. Odvolanie musí obsahovať okrem všeobecných náležitostí (označenie súdu, ktorému je určené, kto ho robí, ktorej veci sa týka, čo sa ním sleduje, spisovú značku konania, podpis), označenie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa toto rozhodnutie považuje za nesprávne (odvolacie dôvody) a čoho sa odvolateľ domáha. Neodkladné opatrenie je vykonateľné vyhotovením.

